Valmisruoka on siunaus monille kiireisille tai kyökissä viihtymättömille ihmisille. Yksi yleisimpiä valmisateriatyyppejä on pasta jauhelihakastikkeella ja nyt Uutisblogi Kahvi & Tee laittaa kolme valmisateriaa testiin.

Ateriat ostettiin vantaalaisesta K-Supermarketista.

Saarioinen: Jauhelihakastiketta ja spagettia

– Paino: 325 g

– Hinta: 2,75 €

Muovikulho on testiryhmän suurin ja väistämättä tulee hieman huijattu olo, kun näkee kastikkeen pienehkön määrän pahvin alta. Pastaan tulee kolmen minuutin kuumennuksella hyvä purutuntuma ja spagetti on oikeasti spagettia eikä mitään ragettispagettia.

Kastike muistuttaa ruskeaa kastiketta ja se on erinomaisesti maustettu lyömättä mausteisuutta överiksi. Kastikeessa on suutuntumalta jauhelihalta tuntuvaa lihaa. Sipuli maistuu oivasti kastikkeessa ja ateriasta tulee oikein kotiruokamainen fiilis.

– Arvosana: 3,5 / 5. Lisää soosia kaivataan.

Via: Pasta Bolognese

– Paino: 335 g

– Hinta: 3,99 €

Testiryhmän kallein pasta-ateria on todella hintansa väärti. Tomaattikastike on yksinään todella rehevä ja jopa makeahko. Tätä pehmentämään on tuotu pussillinen pastajuustoa, olkoonkin että toimituksen kappaleessa näitä pusseja oli kaksi. Juusto sopii soosiin kuin nakutettu eikä tällä kertaa soosin määrällä olla kitsasteltu.

Fusilli-pastan kypsyysaste oli hyvä. Suutuntumaa löytyi sopivasti, vaikkakin Saarioisen pastassa oli ehkä hieman enemmän pureksittavaa.

Ainoa varsinainen kritiikin aihe on vähäinen jauhelihan määrä. Lihaa on paketin mukaan noin 9% paketin painosta, mutta liha on jauhautunut todella huomaamattomaksi ja juustoraasteen lisäämisen jälkeen lihaa oli enemmän kuin haastava löytää.

Ateria on todella täyttävä, mutta samalla todella rasvainen.

– Arvosana: 4,5 / 5. Täyttävä ja maukas, raavaan miehen valinta.

Pirkka: Spagetti ja jauhelihakastiketta

– Paino: 300 g

– Hinta: 1,99 €

Ryhmän pienin muoviastia sisältää ainakin tarpeeksi kastiketta – sääli sinänsä, että kyseinen soosi on hyvin mautonta ja jää epäselväksi yrittääkö se apinoida ruskeaa kastiketta vai tomaattikastiketta. Rasvakastikkeen lomassa lilluva jauheliha muistuttaa enemmän jauhoa kuin lihaa.

Pasta on pätkittyä ragettispagettia, jota on keitetty noin tuplaten niin pitkään kuin pastaa pitäisi keittää. Sekoitettuna kastikkeeseen suutuntuma on kuin pupeltaisi pikkuvauvan ensimmäistä kiinteää ruokaa.

Ruokailuvälineeksi suosittelen lusikkaa, haarukan päältä pasta tuntui kimpoilevan ihan minne tahansa muualle paitsi suuhun. Mikä toisaalta ei välttämättä ole huono asia ruokailijan kannalta.

– Arvosana: 1/5. Ei tästä teollisuusmoskasta tullut edes vihaiseksi.